Skáksýning um einvígi Fishers og Spasskys 1972 verður opnuð í Kötlusetri í Vík í Mýrdal eftir hádegi. Þá stendur Skákskóli Íslands líka fyrir hraðskákmóti þar í dag.
Tilurð sýningarinnar er skemmtileg. Þannig var að Spánverjinn Albert Canagueral kom til að vinna í fiski, eins og fleiri útlendingar á þeim árum, og vann í Hnífsdal. Hann var annars í blaðamennskunámi ytra. Svo veit hann ekki fyrri til en að spænskir fjölmiðlar hafa samband við hann vestur og biðja hann að fara í Laugardalshöllina í Reykjavík og senda fréttir og myndir til Spánar. Albert hefur haldið öllu þessu efni til haga þessi ár sem liðin eru og ákvað að setja upp sýningu í tilefni þess að hálf öld er liðin frá einvíginu.
Þetta er líka sýning um upplifunina og hvaða áhrif þetta hafði á okkur hér á Íslandi og umheiminn og athyglina sem þetta vakti og svona tilfinninguna sem þetta vekur svolítið hjá manni.
Segir Harpa Elín Haraldsdóttir forstöðumaður Kötluseturs. Guðmundur G. Þórarinsson sem var framkvæmdastjóri einvígisins fyrir Skáksambandið flytur ávarp við opnunina og Friðrik Ólafsson stórmeistari fjallar um upphaf skáklistarinnar.
Og svo ætlum við og það er virkilega skemmtilegt að halda fyrsta hraðskákmót Kötluseturs og Skákskóla Íslands. Helgi Ólafsson hefur verið að hjálpa okkur með það. Og við ætlum að hafa það hjá Skaftfellingi heillabátnum sem mun svona halda utan um skákmótið fyrir okkur.
Skáksýning tileinkuð einvígi aldarinnar fyrir fimmtíu árum verður opnuð í Vík í Mýrdal eftir hádegi. Spænskur höfundur sýningarinnar vann í fiski í Hnífsdal fyrir hálfri öld þegar spænskir fjölmiðlar fengu hann til að fylgjast með einvíginu. 